OBH 8027/1996.
Az állampolgári jogok országgyűlési biztosa általános helyettesének jelentése
Ügyintéző: Dr. Kunné dr. Simonyi Anna

Panaszos beadványában szomszédja részére kiadott építési engedélyt, majd a fellebbezését elutasító másodfokú határozatot sérelmezte.

A rendelkezésre álló iratokból megállapítható, hogy a Baranya Megyei Közigazgatási Hivatal 3/567/1997. sz. másodfokú határozata megfelelt a hatályos építésügyi szabályoknak, eljárása során alkotmányos visszásságot nem okozott.

Panaszos szomszédja építési engedélyt kapott lakóház átalakítási, bővítési, valamint tetőtérbeépítési munkálatokra. A határozatról értesültek nem nyújtottak be fellebbezést, ezért az építésügyi hatóság jogerősítő záradékkal látta el a terveket. Az építkezés megkezdése után panaszos jelezte a hatóságnak, hogy nem kapott értesítést, amely hatóság felülvizsgálva eljárását, kiderítette, hogy több érdekelt nem kapott döntéséből, ezért utólag postázta az építkezéssel érintett ingatlannal szomszédos ingatlan többi tulajdonosának a határozatát, biztosítva ellene a fellebbezési jogot, s egyidejűleg intézkedett az építkezés leállításáról.
Panaszos fellebbezett az építési engedélyt megadó határozat ellen, melyet a másodfokú hatóság elutasított.
A másodfokú határozat részletesen kifejtette, hogy az engedély iránti kérelem mellékleteként csatolt tervdokumentáció szerinti építkezésre az engedély megadható volt, az oldalhatáron, meglévő épület bővítése nem árnyékolja olymódon panaszos ingatlanát (a tervezett építkezés megfelel az OÉSZ 49. § és 132. §-aiban előírt benapozási követelményeknek), mely miatt az építési engedély iránti kérelmet el lehetett volna utasítani.
Arra is rámutatott a másodfokú hatóság, hogy nem megalapozott panaszosnak az engedély tárgyát képező tervezett kialakításra a már megvalósult állapot állékonyságára tett megállapításai. Az oldalhatáron  álló lakóépület 0,5 méter szélességben az OÉSZ előírásai szerint átnyúlhat a szomszédos ingatlanra szükség esetén a csapadékvíz saját építési telekre való visszavezetésével.
Fentiek alapján a panaszt az állampolgári jogok országgyűlési biztosáról szóló 1993. évi LIX. törvény 19. § /2/ bekezdés alapján elutasítom.

Budapest, 1998.

Dr. Polt Péter